Evrópumótaröðin : 2. stig úrtökumótsins leikið um helgina - fimm íslenskir kylfingar taka þátt , þar af þrír úr Golfklúbbi Reykjavíkur Fimm íslenskir kylfingar taka þátt á 2. stigi úrtökumóts fyrir Evrópumótaröð karla 2019 . Af þeim eru þrír úr röðum Golfklúbbs Reykjavíkur – Andri Þór Björnsson , Guðmundur Ágúst Kristjánsson og Haraldur Franklín Magnús auk þeirra eru það Bjarki Pétursson úr Golfklúbbi Kiðjabergs og Rúnar Arnórsson úr Golfklúbbnum Keili . Aldrei áður hafa jafnmargir íslenskir kylfingar komist inn á 2. stig en alls reyndu 11 íslenskir kylfingar við 1. stigið í ár . Keppni á úrtökumótinu fer fram dagana 7. -11. nóvember á Spáni og verður leikið á fjórum völlum samtímis . Um 75 keppendur eru á hverjum velli og komast um 20 efstu áfram á lokaúrtökumótið sem fer fram dagana 15. - 20. nóvember á Lumine golfvellinum í Tarragona skammt frá Barcelona . Andri Þór Björnsson , Guðmundur Ágúst Kristjánsson og Rúnar Arnórsson leika allir á Desert Springs vellinum . Andri Þór og Rúnar komust áfram á 2. stigið eftir flottan árangur í Þýskalandi á fyrsta stiginu en Guðmundur komst beint inn á 2. stigið eftir frábæra spilamennsku á Nordic Golf mótaröðinni þar sem hann stóð þrisvar uppi sem sigurvegari . Haraldur Franklín Magnús leikur á Alenda golfsvæðinu í Alicante en hann komst áfram úr 1. stigs úrtökumóti í Austurríki . Þetta er í fjórða skiptið sem Haraldur kemst á 2. stig úrtökumótsins og verður spennandi að sjá hvort honum takist að spila sig upp í lokaúrtökumótið eftir keppni helgarinnar . Bjarki Pétursson er að taka þátt í fyrsta sinn á úrtökumóti fyrir Evrópumótaröðina en hann mun leika á Club de Bonmont , Tarragona um helgina . Bjarki tryggði sér keppnisrétt á Nordic Tour atvinnumótaröðinni og komst í gegnum 1. stigið á Evrópumótaröðinni í fyrstu tilraun .